VaLTIONEUVOSTON ASETUS YHDISTELMÄRANGAISTUKSEN TÄYTÄNTÖÖNPANOSTA

1 Yleistä

Yhdistelmärangaistuksen täytäntöönpanosta on annettu laki ( /2017). Samassa yhteydessä on muutettu myös pitkäaikaisvankien vapauttamismenettelystä annettua lakia, oikeudenkäymiskaarta, vankeuslakia, henkilötietojen käsittelystä Rikosseuraamuslaitoksessa annettua lakia, rikosrekisterilakia, valvotusta koevapaudesta annettua lakia, viranomaisten toiminnan julkisuudesta annettua lakia, oikeudenkäynnin julkisuudesta yleisissä tuomioistuimissa annettua lakia, eräisiin rangaistus-, huolto- ja hoitolaitoksiin otettujen henkilöiden tapaturmakorvauksesta annettua lakia ja rikosvahinkolakia.

Uusi yhdistelmärangaistus korvaa tähänastisen rikoslaissa säädetyn mahdollisuuden suorittaa koko vankeusrangaistus vankilassa (rikoslain 2 c luvun 11 §). Kysymys on uudenlaisesta rangaistuksesta, joka koostuu ehdottomasta vankeudesta ja sen jälkeisestä valvonta-ajasta. Yhdistelmärangaistus voidaan tuomita vakavan rikoksen uusijalle, jota on pidettävä erittäin vaarallisena toisen hengelle, terveydelle tai vapaudelle. Yhdistelmärangaistuksen tuomitsemisen edellytykset olisivat samat kuin nykyisin edellytykset tuomita koko rangaistusaika suoritettavaksi vankilassa. Tähänastinen järjestelmä pysyy uutta valvonta-aikaa lukuun ottamatta lähes nykyisellään. Valvonta-aika on yksi vuosi.

2 Valtioneuvoston asetus yhdistelmärangaistuksen täytäntöönpanosta

Yhdistelmärangaistuksen täytäntöönpanosta on annetun lain 38 §:ään sisältyy asetuksenantovaltuus. Tämän mukaan valtioneuvoston asetuksella voidaan säätää tarkemmin yhdistelmärangaistuksen valvonta-aikaan liittyvien asiakirjojen laatimisesta, käsittelystä ja sisällöstä; turvatarkastuksesta ja sen kirjaamisesta; valvottavan epäillyn päihtymystilan toteamisesta ja kirjaamisesta; velvollisuuksien rikkomisen selvittämisestä ja kirjaamisesta; toiminnasta, joka voidaan hyväksyä 6 §:ssä tarkoitetuksi toiminnaksi; turvatarkastuksesta ja poliisille luovutettavien esineiden ja aineiden kirjaamisesta; säilöönottopäätöksen muodosta ja sisällöstä; sallituista voimankäyttövälineistä; valvottavalle aiheutuneiden matkakustannusten korvaamisesta; vapauttamisen ajankohdan määräytymisestä.

Tässä valtioneuvoston asetuksessa säädettäisiin asetuksenantovaltuuteen sisältyvistä seikoista siinä määrin kun se on tarpeellista.

2.1 Yksityiskohtaiset perustelut

1 §. Soveltamisala

Pykälä sisältäisi asetuksen soveltamisalaa koskevan säännöksen. Asetuksessa säädettäisiin yhdistelmärangaistuksen kuuluvan valvonta-ajan täytäntöönpanosta. Yhdistelmärangaistuksen täytäntöönpanosta annetun lain 1 §:n 2 momentissa säädetään, että yhdistelmärangaistuksen kuuluvan ehdottoman vankeuden täytäntöönpanoon sovelletaan, mitä vankeuslaissa (767/2005) säädetään vankeuden täytäntöönpanosta. Tästä syystä asetuksessa ei ole tarvetta säätää yhdistelmärangaistuksen kuuluvan vankeusajan täytäntöönpanosta.

2 §. Päihtymystilan toteaminen ja havaintojen kirjaaminen.

Yhdistelmärangaistuksen täytäntöönpanosta annetun lain 13 §:ssä säädetään päihteettömyyden valvonnasta. Käytössä olevat päihtymystilan toteamiskeinot ovat puhalluskoe, sylkinäyte, virtsanäyte, ulkoiset merkit sekä verinäyte. Pykälässä säädettäisiin päihtymystilan toteamisesta ja havaintojen kirjaamisesta.

Pykälän 1 momentti koskisi tilanteita, joissa päihtymystilaa epäillään ulkoisten merkkien perusteella ja toteaminen tapahtuu näin tehtyjen havaintojen perusteella. Valvoja tai muu Rikosseuraamuslaitoksen virkamies taikka apuvalvoja tekisi tuomitun epäiltyä päihtymystilaa koskevat ulkoiset havainnot todistajan läsnä ollessa. Todistaja voi olla kuka tahansa lähettyvillä oleskeleva henkilö.

Havainnot kirjattaisiin Rikosseuraamuslaitoksen vahvistamalla tavalla. Käytössä olisi päihtymystilahavaintoja koskeva lomake, joka ohjaa havaintojen tekijää kiinnittämään huomiota tiettyihin seikkoihin, joista päihtymystila selkeimmin näkyy. Kysymys olisi esimerkiksi silmien tilasta, kävelyn epävarmuudesta ja puheen epäselvyydestä.

Pykälän 2 momentti koskisi puhalluskokeen suorittamista, virtsa- tai sylkinäytteen antamista, verinäytteen ottamista ja laboratoriossa varmistetusta tulosta sekä valvottavan esittämää vaatimusta näytteen varmistamisesta. Myös näissä tapauksissa havainnot kirjattaisiin Rikosseuraamuslaitoksen vahvistamalla tavalla.

Pykälän 3 momentti koskisi tilanteita, joissa yhdistelmärangaistukseen kuuluvan valvonta-ajan suorittamiseen sisältyisi yhdistelmärangaistuksen täytäntöönpanosta annetun lain 6 §:n 1 momentissa mahdollistettu osallistuminen sosiaali- tai terveydenhuollon julkisen taikka yksityisen palveluntuottajan järjestämää, laitoksessa toteutettavaan kuntoutusta ja tässä yhteydessä on tehty päihtymystilakoe. Sama koskisi tilanteita, joissa valvottava on korvaushoidossa ja kyseisessä laitoksessa tai yksikössä tehty päihtymystilakoe. Tällaisen koe olisi Rikosseuraamuslaitoksen käytettävissä päihtymystilan toteamiseen. Rikosseuraamuslaitoksen ei näin ollen tarvitsisi tällaisissa tilanteissa tehdä erillistä päihdekoetta. Momentin jälkimmäisen virkkeen mukaan tuomitun olisi annettava tässä tarkoitetun testin tuloksen tiedoksiantoon kirjallisen suostumuksensa. Se annettaisiin, kun hoidosta tehdään sopimus tai kun täsmennetyssä rangaistusajan suunnitelmassa todetaan, että yhdyskuntaseuraamuksen suorittamisen aikana tuomittu on korvaushoidossa.

Säännös vastaisi yhdyskuntaseuraamusten täytäntöönpanosta annetun valtioneuvoston asetuksen (551/2015) 18 §:n 1, 2 ja 4 momenttia.

3 §. Turvatarkastuksen kirjaaminen.

Yhdistelmärangaistuksen täytäntöönpanosta annetun lain 17 §:ssä säädetään turvatarkastuksesta. Ehdotetussa 3 pykälässä olisi säännös siitä, mitä tietoja turvatarkastuksesta tulee kirjata. Tällaisia tietoja olisivat tarkastuksen aika ja paikka, turvatarkastuksen suorittaja, tarkastuksessa läsnä olleiden henkilöiden nimet, tarkastuksessa tehdyt havainnot ja löydöt sekä pois otetut aineet ja esineet.

Rikosseuraamuslaitos vahvistaisi turvatarkastuksen kirjaamisessa käytettävän menettelyn.

Säännös vastaisi valvotusta koevapaudesta annetun valtioneuvoston asetuksen (1076/2013) 7 §:n säännöstä.

4 §. Turvatarkastuksessa löydettyjen aineiden ja esineiden kirjaaminen.

Yhdistelmärangaistuksen täytäntöönpanosta annetun lain 17§:n 3 momentissa säädetään turvatarkastuksesta. Ehdotettu 4 pykälä sisältää säännöksen, jonka mukaan poliisille luovutettavat ja valvottavalle palautettavat esineet ja aineet olisi yksilöitävä ja kirjattava.

Pykälän 1 momentti sisältäisi luettelon turvatarkastuksessa löydetyistä aineista ja esineistä, jotka olisi merkittävä pöytäkirjaan. Pykälän 2 momentin mukaan pöytäkirjan allekirjoittaisi tarkastuksen suorittaja.

Pykälän 3 momentissa säädettäisiin Rikosseuraamuslaitoksen hallussa olevista ja valvottavalle palautettavista aineista ja esineistä. Nämä olisi yksilöitävä ja palauttamispäivämäärä kirjattava ennen palauttamista. Valvottavan olisi vahvistettava vastaanottaminen allekirjoituksellaan.

Säännös vastaisi valvotusta koevapaudesta annetun valtioneuvoston asetuksen 8 §:n säännöstä.

5 §. Velvollisuuksien rikkomisen selvittäminen ja kirjaaminen.

Yhdistelmärangaistuksen täytäntöönpanosta annetun lain 18 §:ssä säädetään velvollisuuksien rikkomisesta ja 19 §:ssä törkeästä velvollisuuksien rikkomisesta. Rikosseuraamuslaitoksella on selvittää epäily säännösten mukaisista velvollisuuksien rikkomisista. Valvottavan epäillystä velvollisuuksien rikkomisesta tehdään kirjallinen selvitys Rikosseuraamuslaitoksen vahvistamalla tavalla. Valvottavalle annetaan tilaisuus tulla kuulluksi asiassa ja hänen lausuntonsa tallennetaan Rikosseuraamuslaitoksen vahvistamalla tavalla.

Ehdotetussa 5 §:ssä ehdotetaan, ett jos valvottavalle annetaan huomautus tai kirjallinen varoitus, sen peruste ja antamispäivä kirjataan. Päätös perusteluineen olisi annettava valvottavalle tiedoksi kirjallisesti. Käytännössä tämä merkitsisi sitä, että huomautuksesta, joka lain 18 §:n mukaan on suullinen, myös annetaan valvottavalle kirjallinen tieto. Näin huomautuksesta myös jää kirjallinen merkintä.

Jos valvottava otetaan säilöön vankilaan törkeän velvollisuuksien rikkomisen selvittämiseksi, säilöönottopäivä on tallennettava Rikosseuraamuslaitoksen vahvistamalla tavalla.

Pykälän 2 momentti koskisi huomautuksen ja kirjallisen varoituksen antamista. Pykälän 2 momentti sisältäisi velvoitteen kirjata huomautuksen ja varoituksen peruste ja antamispäivä. Kirjaamisella tarkoitetaan sitä, että asiaan liittyvät tiedot referoidaan mahdollisimman kattavasti. Tämä olisi tarpeen muun muassa siksi, että useammalla huomauksella tai kirjallisella varoituksella voi olla merkitystä arvioitaessa sitä, onko valvottava törkeästi rikkonut velvollisuuksiaan.

Pykälän 3 momentti koskisi tilannetta, jossa velvollisuuksien rikkominen on ollut törkeää ja valvottava toimitetaan vankilaan velvollisuuksien rikkomisen selvittämiseksi ja seuraamuksen määräämiseksi. Tässä tilanteessa tulisi tallentaa vankilaan toimittamispäivä.

Pykälän 1-3 momentit vastaisivat valvotusta koevapaudesta annetun valtioneuvoston asetuksen 14 §:ää.

Rikkomusten selvittämisessä noudatetaan hallintolakia (434/2003).

Pykälän 4 momentti sisältäisi selvyyden vuoksi viittauksen 7 §:ään, jossa säädetään asiakirjojen ja tietojen tallentamisesta.

6 § Voimankäyttövälineet.

Yhdistelmärangaistuksen täytäntöönpanosta annetun lain 21§:ssä säädetään voimakeinojen käytöstä. Rikosseuraamuslaitoksen virkamiehellä on oikeus mainitussa säännöksessä tarkoin määritellyissä tilanteissa voimakeinojen käyttöön. Laissa säädetään myös siitä, kuka saa käyttää voimankeinovälineitä sekä siitä, että voimakeinojen käytön liioittelu on rikoslain mukaan kielletty.

Voimankäyttövälineinä käytettäisiin ehdotetun säännöksen mukaan Rikosseuraamuslaitoksen tähän tarkoitukseen varaamia välineitä, joita ovat käsiraudat, henkilön sitomiseen tarkoitettu muovinen side, teleskooppipatukka ja kaasusumutin.

Pykälä vastaisi valvotusta koevapaudesta annetun asetuksen 12 §:ää.

7 §. Yhdistelmärangaistukseen kuuluvan valvonta-ajan asiakirjat ja tiedot.

Pykälän 1 momentissa säädettäisiin yhdistelmärangaistukseen kuuluvan valvonta-ajan asiakirjoista ja tiedoista, jotka on tallennettava Rikosseuraamuslaitoksen tietojärjestelmään. Tallennettavia asiakirjoja tai tietoja olisivat yhdistelmärangaistuksen täytäntöönpanosta annetun lain 4 §:ssä tarkoitetusta Rikosseuraamuslaitoksen hyväksymästä asunnosta tai muusta asuinpaikasta valvottavalle; 6 §:ssä tarkoitetusta valvonta-ajan toiminnasta siihen liittyvine asiakirjoineen; 3) 7 §:ssä tarkoitetusta valvontalaitteista; 4) 8 §:ssä tarkoitetusta rangaistusajan suunnitelmasta ja 15 §:ssä tarkoitetusta rangaistusajan suunnitelman muuttamisesta; 5) 10 ja 11§:ssä tarkoitetusta vangin kuulemisesta ja samassa asunnossa asuvan suostumuksesta; 6) 11 §:ssä tarkoitetusta valvottavan kanssa samassa asunnossa asuvan suostumuksen peruuttamisesta; 7) 16 §:ssä tarkoitetusta valvonta-ajan täytäntöönpanon esteestä; 8) 18 §:ssä tarkoitetusta velvollisuuksien rikkomisesta seuraavasta huomautuksesta ja kirjallisesta varoituksesta; 9) 19 §:ssä tarkoitetusta törkeästä velvollisuuksien rikkomisesta; 10) 20 §:ssä tarkoitetusta noudosta velvollisuuksien rikkomisen selvittämiseksi; 11) 22 §:ssä tarkoitetusta valvonta-ajaksi lukemisesta; 12) 28 §:ssä tarkoitetusta vankeudeksi muunnetun valvonta-ajan suorittamisesta; 13) 32 §:ssä tarkoitetusta yhdistelmärangaistuksen päättymisestä ja valvottavalle yhdistelmärangaistuksen suorittamisesta annettavasta todistuksesta. Lisäksi ehdotetun 1 momentin 14 kohdan mukaan tallennettavia asiakirjoja tai tietoja olisivat lisäksi muut valvottavan oikeuksiin ja velvollisuuksiin liittyvät tiedot.

Tarpeen mukaan tietoja voidaan tallentaa useampaan tietojärjestelmään. Näin voi olla esimerkiksi edellä mainitun 3 kohdan valvontalaitteiden tietojen kohdalla. Esimerkiksi tällä hetkellä Rikosseuraamuslaitoksen vankitietojärjestelmään tallennetaan valvontalaitteiden teknologiaratkaisut ja laitteiden yksityiskohtaiset tiedot, esimerkiksi laitteiden tunnistetiedot, tallennetaan Rikosseuraamuslaitoksen sähköisen valvonnan tietojärjestelmään.

Pykälän 2 momentin mukaan saman pykälän 1 momentissa lueteltujen asiakirjojen ja tietojen tallennus on tehtävä Rikosseuraamuslaitoksen vahvistettava tavalla. Tämä merkitsee, että Rikosseuraamuslaitoksen on vahvistettava asiakirjoja ja tietoja koskevat menettelynsä. Asiakirjasta ja tiedosta riippuen kysymys voi olla päätösesittelystä tehtävästä päätöksestä tai valvojan tekemästä teknisestä merkinnästä (esimerkiksi valvottavan asuinpaikan osoitteesta tai tieto valvontalaitteiden asentamisesta).

Pykälän 3 momentin 1 virkkeessä säädettäisiin, mitkä asiakirjat ja tiedot on aina annettava valvottavalle. Säännös jättää avoimeksi tavan, jolla asiakirjat ja tiedot on annettava. Keskeistä valvottavan kannalta on, että hänellä on pääsy asiakirjoihin ja tietoihin. Kysymyksessä voisi olla esimerkiksi tuloste tai suojattu sähköposti. Pykälän 3 momentin 2 virkkeessä säädetään varmuuden vuoksi siitä, että myös muut asiakirjat ja tiedot voidaan antaa valvottavalle. Säännöksen 1 virkettä ei siksi saa tulkita valvottavan tiedonsaantia rajoittavasti.

Asiakirjojen arkistointiin sovelletaan arkistolakia (831/1994).

8 §. Vapauttamisen ajankohdan määrääminen.

Säännöksen 1 momentissa säädettäisiin, että yhdistelmärangaistukseen kuuluvan valvonta-ajan viimeisenä päivänä valvonnassa käytetyt laitteet luovutetaan Rikosseuraamuslaitoksen virkamiehelle kello 7:n ja 17:n välisenä aikana. Ehdotus vastaisi tältä osin yhdyskuntaseuraamusten täytäntöönpanosta annetun valtioneuvoston asetuksen 30 §:n 1 momenttia. Ehdotuksesta ei kuitenkaan seuraisi, että viranomaisella olisi velvollisuus ottaa vastaan valvonnassa käytetyt laitteet virka-ajan ulkopuolella.

Valvontavälineiden luovuttamisesta säädetään yksityiskohtaisesti yhdistelmärangaistuksen täytäntöönpanosta annetun lain 32 §:n 2 momentissa. Tätä täydentävästi säännöksen 1 momentissa säädettäisiin, että valvontavälineiden luovuttamisen ajankohdasta sovitaan valvottavan kanssa hyvissä ajoin ennen vapauttamispäivää.

Säännöksen 2 momentti sisältäisi informatiivisen viittauksen yhdistelmärangaistuksen täytäntöönpanosta annetun lain 32 §:ään, jossa säädetään yhdistelmärangaistuksen päättymisestä ja todistuksesta sen suorittamisesta säädetään.

9 §. Matkakustannusten korvaaminen.

Yhdistelmärangaistuksen täytäntöönpanosta annetun lain 33 §:ssä säädetään matkakustannusten korvaamista. Yhdistelmärangaistukseen kuuluvaa valvonta-aikaa suorittavan on esitettävä Rikosseuraamuslaitokselle kirjallinen selvitys aiheutuneista kustannuksista.

Säännös vastaisi yhdyskuntaseuraamusten täytäntöönpanosta annetun valtioneuvoston asetuksen 22 §:n ensimmäistä virkettä.

10 §. Voimaantulo.

Pykälä sisältäisi voimaantulosäännöksen.

3 Asian valmistelu

Ehdotus on valmisteltu oikeusministeriössä yhteistyössä Rikosseuraamuslaitoksen keskushallintoyksikön kanssa.

Asetusehdotuksesta on pyydetty lausunnot Rikosseuraamuslaitoksen keskushallintoyksiköltä, Etelä-Suomen rikosseuraamusalueelta, Länsi-Suomen rikosseuraamusalueelta, Itä- ja Pohjois-Suomen rikosseuraamusalueelta, Rikosseuraamuslaitoksen täytäntöönpanoyksiköltä ja Rikosseuraamuslaitoksen valtakunnalliselta keskusvalvomolta (ELMO).

Lausunnon antoi yhteensä xx viranomaista.

Lausuntopalautteesta…

4 Voimaantulo

Asetus on tarkoitettu tulemaan voimaan 1 päivänä tammikuuta 2018 samanaikaisesti yhdistelmärangaistuksen täytäntöönpanosta annetun lain ja siihen liittyvien lainmuutosten kanssa.